Bejn l-2003 u l-2013, l-uffiċjali tal-pulizija mit-taqsima tac-‘cybercrime’ investigaw aktar minn 3,000 każ ta’ abbużi li twettqu fuq il-kompjuter jew bl-użu tal-mezzi tal-media soċjali. Is-sena l-oħra biss, il-pulizija intalbet tagħti l-assistenza tagħha f’aktar minn 600 każ. L-akbar għadd ta’ rapporti kienu dwar użu qarrieq ta’ profili u rapporti ta’ insulti; theddid u vjolenza minn fuq mezzi tal-media soċjali. Ninsabu fl-era teknoloġika fejn l-maġġoranza tan-nies għandhom aċċess għall-internet u ħafna mill-kommunikazzjoni issir b’mezzi diġitali. Studju tal-università ta’ Malta wera li aktar minn tliet kwarti tal-Maltin għandhom il-paġna tagħhom fuq il-Facebook. Ħarsa lejn il-kontenut tal-mezzi tal-media soċjali turi kemm hu faċli li wieħed jissodisfa l-kurżità dwar dak li jkunu qed jagħmlu in-nies ta’ madwarhom; kemm jekk jafuhom u anki le. Huma ħafna dawk li innoċentament ipoġġu d-dettalji dwarhom nfushom fuq il-Facebook mingħajr ma jobsru x’jistà jsir minn din l-informazzjoni personali. L-ispettur Timothy Zammit mis-sezzjoni tac-‘cybercrime’ tal-pulizija jispjega li l-implikazzjonijiet għal min jitfa’ din l-informazzjoni jistgħu ikunu serji ħafna. L-ispettur Żammit spjega li ħafna lanqas jintebħu li dak kollu li jitpoġġa fuq l-internet inkluż ritratti u d-dettalji personali ma jibqgħux fil-kontroll tagħhom. Jispjega li anki meta jitneħħew, it-traċċa diġitali tibqa’ teżisti u huwa prattikament impossibli biex teliminha mija fil-mija. Huwa qal li anki meta jkunu irrappurtati każi ta’ abbużi bħall-ikkuppjar ta’ ritratti u dettalji li jintużaw għal profili foloz, il-pulizija ma tistax tieħu passi sakemm ma jkunux twettqu atti kriminali bl-użu tagħhom. Fl-aħħar għaxar snin, il-pulizija analizzat aktar minn 52,000 kompjuter u apparat teknoloġiku għal-provi dwar atti kriminali li twettqu b’din it-teknoligija li għalkemm għandha ħafna vantaġġi fiha ukoll l-iżvantaġġi tagħha. Ara wkoll 5 Affarijiet li m’għandek qatt titfa’ fuq Facebook